Saglasno članu 54 stav 1 tačka 29 Statuta Glavnog grada („Sl. list CG – Opštinski propisi“, broj 8/19), Skupština Glavnog grada – Podgorice, na sjednici održanoj dana 15. maja 2020. godine, razmatrala je Izvještaj o radu „Parking servis Podgorica“ d.o.o. Podgorica za 2019. godinu i na osnovu člana 123 Poslovnika Skupštine Glavnog grada („Sl. list CG – Opštinski propisi“, broj 31/19), donijela sljedeće

OCJENE I ZAKLJUČKE

OCJENE

„Parking servis Podgorica“ d.o.o. Podgorica je u izvještajnom periodu blagovremeno realizovalo planirane poslove od javnog interesa koji su mu povjereni osnivačkim aktom, a odnose se na poslove pružanja usluga parkinga.

U Društvu je zaposleno 131 izvršioca, od čega 124 na neodređeno vrijeme i 7 na određeno vrijeme.

Društvo upavlja sa ukupno 4.724 parking mjesta i to na uređenim parkiralištima sa kontrolisanim ulaskom i izlaskom sa 1.054 parking mjesta, u garažama 697, dok su u zonama odnosno na opštim parkiralištima u centru grada i u dijelu grada preko Morače obilježena 2.973 parking mjesta. Obzirom da parkinzi kod P.C. „Kruševac“ i Kliničko - bolničkog centra nisu vlasništvo Glavnog grada i „Parking servis Podgorica“ d.o.o., to je korišćenje i upravljanje istima definisano posebnim ugovorima.

U 2019. godini „Parking servis Podgorica“ d.o.o, Podgorica je u cilju potpunijeg korišćenja kapaciteta i uvećanja poslovnih prihoda realizovao niz aktivnosti na unapređenju kvaliteta usluge i modernizacije opreme i softvera.

Društvo je u I kvartalu 2019. godine pripremilo i pustilo u rad prvu zvaničnu servisnu aplikaciju, IOS i Android, koja će pored plaćanja uličnih parkinga, donijeti i niz novih funkcionalnosti, kao što su online prijava uočenih problema i nepravilnosti, provjeru vozila koja lageruje Pauk služba, informacije o pretplatama, cijenama i dr.

Takođe, postavljeno je pet (5) novih parkomata, tri (3) u centru Grada i (2) u Moskovskoj ulici. Navedeni parkomati omogućavaju plaćanje za sve tri zone i upotrebu na nekoliko jezika, što je posebno bitno za turiste koji posjećuju Glavni grad.

Društvo je u posmatranom periodu realizovalo aktivnosti koje se odnose na otvaranje parkinga sa kontrolisanim ulaskom i izlaskom u Ulici Velimira Terzića u Bloku V, kapaciteta 94 parking mjesta. Pomenuti parking ima obilježena parking mjesta i naplatnu kućicu sa rampom, kao i info led tablu koja pokazuje slobodan broj parking mjesta.

Otvoren je i parking sa kontrolisanim ulaskom i izlaskom u ulici Moskovskoj, kapaciteta 117 parking mjesta i isti je ograđen i asfaltiran sa obilježenim parking mjestima, a postavljena je i info led tabla koja pokazuje slobodan broj parking mjesta.

U cilju obezbjeđenja boljeg snalaženja sa parking zonama, u izvještajnom periodu je intenzivno rađeno na novom obilježavanju opštih parkirališta. Obnovljena je oprema i instalacija na skoro svim posebnim parkiralištima, a započet je i proces brendiranja kućica.

Pored navedenog, Društvo je u ovom periodu nabavilo, montiralo i povezalo sa računarima 16 info led tabli koje pokazuju slobodan broj parking mjesta, program sa potrebnim inputima koji će omogućiti prikaz slobodnih parking mjesta na web stranici, Android i IOS aplikaciji, kao i program koji omogućava da se pretplatne kartice unose i autorizuju iz uprave firme.

Nabavljen je i softver za centralizaciju svih parkirališta i garaža. Pomenuti softver će objediniti praćenje rada svih parkirališta na jednom mjestu, pružiti svu potrebnu statistiku, kao i udaljeno upravljanje.

U posmatranom periodu, postavljena je punionica za električna vozila u saradnji sa UNDP Montenegro.

U izvještajnom periodu, ostvaren je ukupan prihod u iznosu od **1.699.475,83 eura**, što je za 7,03% više od ostvarenog prihoda u 2018. godini. Ukupni rashodi iznosili su **1.438.086,89** eura i bili su za 0.84% manji od rashoda u 2018. godini.

Najveći prihodi ostvareni su po osnovu dnevne naplate po parkinzima i garažama u iznosu od 724.000,05 eura ili 42,60% od ukupnih prihoda.

Prihodi ostvareni po osnovu ugovora o zakupu parking mjesta iznosili su 415.835,72 eura ili 24,47% ukupnih prihoda.

Najveći rashodi su troškovi zarada i ostala lična primanja u iznosu od 1.236.501,50 eura ili 85,98% ukupnih rashoda.

Društvo je pozitivno poslovalo i ostvarilo dobitak u iznosu od 257.659,13 eura.

Tokom izvještajnog perioda u okviru investicionih aktivnosti, Društvo je uložilo **83.358,79** eura iz raspoloživih sopstvenih sredstava i to za:

* nabavku računara i računarske opreme;
* nabavku parkomata;
* nabavku usluga tehničke podrške i održavanja sistema;
* nabavku usluga štampe;
* nabavku elektro materijala;
* nabavku goriva;
* nabavku opreme za video nadzor;
* nabavku opreme i rezervnih djelova za nadzor parkinga;
* nabavku LED tabli sa instalacijom i modulom o broju slobodnih parking mjesta na parkiralištima i garažama;
* nabavku usluga poslova zaštite i zdravlja;
* nabavku izrade softvera za centralizaciju parkirališta i pružanje korisničkih informacija.

Održano je 9 sjednica odbora direktora Društva na kojima su razmatrana značajna pitanja iz rada i poslovanja Preduzeća i donešen je niz odluka neophodnih za poslovanje Društva, u skladu sa Zakonom i Statutom ovog Društva.

Polazeći od datih ocjena, Skupština Glavnog grada - Podgorice donosi sljedeće:

Z A K LJ U Č K E

1. Usvaja se Izvještaj o radu “Parking servis Podgorica” d.o.o. Podgorica za 2019. godinu.
2. Zadužuje se menadžment “Parking servis Podgorica” d.o.o. Podgorica da nastavi sa započetim aktivnostima na primjeni principa društveno odgovornog poslovanja.
3. Zadužuje se menadžment “Parking servis Podgorica” d.o.o. Podgorica da intenzivira aktivnosti na realizaciji predviđenih mjera.

Broj: 02-016/20-467

Podgorica, 15. maja 2020. godine

SKUPŠTINA GLAVNOG GRADA - PODGORICE

 PREDSJEDNIK SKUPŠTINE,

 dr Đorđe Suhih